|  |
| --- |
| PATVIRTINTA |
| Klaipėdos miesto savivaldybės mero |
| 2024 m. d. potvarkiu Nr. |

**AKCININKO LŪKESČIŲ RAŠTAS**

**UŽDARAJAI AKCINEI BENDROVEI „KLAIPĖDOS PASLAUGOS“**

**Bendrovė ir jos veikla**

Uždarosios akcinės bendrovės „Klaipėdos paslaugos“ (toliau – Bendrovė) pagrindinė veikla – keleivių vežimas miesto, priemiesčio, tolimojo ir tarptautinio susisiekimo maršrutais, autobusų su vairuotoju nuoma, autobusų stoties teikiamos paslaugos, gatvių valymo mašinų operavimo ir mechanizuoto gatvių valymo paslaugos, Klaipėdos miesto gatvių apšvietimas ir šviesoforų infrastruktūros eksploatavimas, apšvietimo ir šviesoforų sistemų valdymas, priežiūra ir atnaujinimas, užtikrinant energinių išteklių tausojimą.Kita įmonės veikla: reklama, patalpų nuoma, automobilių plovimo ir remonto paslaugos.

**Bendrovės veiklos prioritetai** siejami su nuosekliai įgyvendinama misija ir vizija – tapti patikimu, inovatyviu tvarių paslaugų teikimo partneriu Klaipėdos miestui, efektyviai, saugiai ir ekologiškai teikti paslaugas miestui ir keleiviams.

**Nefinansiniai lūkesčiai**

Bendrovė turi siekti būti tvaria, pelninga, pažangia, modernia, efektyvia, aiškiomis vertybėmis savo veiklą grindžiančia, solidžiu ir stipriu įvaizdžiu bei patrauklaus darbdavio reputaciją išlaikančia ir darbuotojų gerovę užtikrinančia įmone. Bendrovė privalo vykdyti savo veiklą pagal aukščiausius antikorupcijos ir skaidrumo, valdysenos, etikos ir socialinės atsakomybės standartus, vadovautis gerąja tvaraus ir subalansuoto vystymosi praktika.

***Plėtros lūkestis*** susijęs su viešųjų erdvių, gatvių ir kiemų apšvietimo tinklų išplėtimu, įrengimu ir modernizavimu, eismo pralaidumo didinimu, kokybės gerinimu ir saugumo užtikrinimu. Bendrovė turi siekti gatvių ir viešųjų erdvių apšvietimą organizuoti, modernizuojant šviestuvus, natrio lempų šviestuvus keičiant į LED šviestuvus, įrengiant saulės elektrines, didinant energinį efektyvumą.

***Efektyvumo lūkestis.***Bendrovė turi siekti kuo geresnių veiklos rezultatų, pelningos, skaidrios ir efektyvios veiklos, racionalaus investavimo. Bendrovė turi efektyviai valdyti patiriamas sąnaudas, atsakingai vykdyti išlaidų kontrolę, efektyviai ir racionaliai naudoti Bendrovės lėšas ir turtą, siekiant kuo daugiau panaudoti Europos sąjungos / valstybės fondų lėšų Bendrovės funkcijų vykdymui. Investicijos vykdomos įvertinus jų ekonominę naudą bei grąžą. Bendrovė privalo nuolat vertinti efektyvumo rodiklius, juos lyginti bei ieškoti sprendimų ir priemonių jiems gerinti.

***Vidaus kontrolės valdymo lūkestis****.* Vadovaujantis vidaus kontrolei taikomais reikalavimais, nustatytais Lietuvos Respublikos vidaus kontrolės ir vidaus audito įstatyme, Bendrovėje turi būti nustatoma ir įgyvendinama veiksminga vidaus kontrolės sistema, kuri padėtų užtikrinti jos veiklos teisėtumą, ekonomiškumą, efektyvumą, rezultatyvumą ir skaidrumą, strategijos ir veiklos planų įgyvendinimą, turto apsaugą, informacijos ir ataskaitų patikimumą bei išsamumą, sutartinių ir kitų įsipareigojimų tretiesiems asmenims laikymąsi ir visų su tuo susijusių rizikos veiksnių valdymą.

***Skaidrumo lūkestis***. Bendrovė turi vadovautis Lietuvos Respublikos Vyriausybės patvirtinto Valstybės valdomų įmonių skaidrumo užtikrinimo gairių aprašo (toliau – Skaidrumo gairės) nuostatomis, Bendrovės interneto svetainėje turi būti atskleista Skaidrumo gairėse nustatyta visa privaloma skelbti informacija. Bendrovės valdymo organai turi užtikrinti skaidrią Bendrovės veiklą bei racionalius ir ekonomiškai pagrįstus sprendimus. Bendrovės valdymo organai turi siekti depolitizuotos Bendrovės veiklos. Bendrovėje viešieji pirkimai turi būti vykdomi laikantis Lietuvos Respublikos teisės aktų reikalavimų bei turi būti užtikrinama, kad priimant bet kokius sprendimus būtų užkertamas kelias viešųjų ir privačių interesų konfliktams. Bendrovėje įgyvendinama nulinės tolerancijos korupcijai politika, vadovaujamasi jos patvirtintu etikos kodeksu.

***Socialinės atsakomybės lūkestis.***Vykdydama savo veiklą Bendrovė turi siekti taršos emisijos mažinimo, užtikrinti aukščiausius EURO emisijos standartus atitinkančio, energiją efektyviai naudojančio, ekologiško transporto naudojimą. Bendrovė turi siekti ne tik kokybės bei ekologijos, bet ir mažesnio energinio poreikio, savo veikloje naudoti energinius išteklius tausojančią infrastruktūrą. Bendrovė turi siekti būti socialiai atsakinga ir vykdyti žaliuosius pirkimus, užtikrinti socialiai atsakingų tiekėjų pasirinkimą.

***Klientų aptarnavimo kokybės lūkestis*.** Bendrovės veikla yra pagrįsta klientų poreikių tenkinimu, užtikrinant kokybiškų paslaugų teikimą. Bendrovė privalo užtikrinti aukštą Bendrovės klientų aptarnavimo ir teikiamų paslaugų kokybę. Bendrovė turi nuolat didinti Bendrovės patrauklumą ir klientų pasitikėjimo indeksą.

***Darbuotojų įsitraukimo lūkestis*** yra siejamas su aiškia, motyvuojančia bei su darbo rezultatais susieta atlygio sistema ir darbuotojų pasitenkinimu, lojalumu ir aktyviu prisidėjimu prie Bendrovės tikslų įgyvendinimo. Bendrovė turi diegti aiškiomis vertybėmis pagrįstą vidinę kultūrą, kurdama solidų ir stiprų įvaizdį, siekti patrauklaus darbdavio reputacijos, darbuotojų gerovės, darbo kokybės tobulinimo. Darbuotojų įsitraukimas į darbą turi teigiamos įtakos darbuotojų darbo atlikimo kokybei, pasitenkinimui darbu, proaktyviam elgesiui ir lojalumui Bendrovei.

***Lyderystės lūkestis*** siejamas su Bendrovės tikslu būti regiono (šalies) rinkoje lyderiaujančia viešojo transporto paslaugas teikiančia Bendrove. Patikima, patraukli ir konkurencinga, inovatyvi ir moderni, kurianti ekonominę ir socialinę pridėtinę vertę.

***Valdysenos lūkestis.*** Akcininkas tikisi, kad Bendrovės vadovybė ir jos valdymo organai aiškiai supranta Bendrovės veiklos svarbą ir reikšmingumą viešajam interesui, turi veikti tinkamai, objektyviai, efektyviai ir ekonomiškai, vadovaujantis sąžiningumo, protingumo ir gerosios valdysenos principais, vykdyti savo pareigas pagal aukščiausius profesionalumo, moralės ir skaidrumo standartus, veikti Bendrovės ir Bendrovės akcininko (-ų) naudai, siekti Bendrovės įstatuose, Akcininko lūkesčių rašte bei kituose Bendrovės vidaus dokumentuose įtvirtintų Bendrovės veiklos tikslų, visais įmanomais būdais vengti viešųjų ir privačiųjų interesų konflikto.

Bendrovės kolegialus valdymo organas turi rengti savo veiklos metinį planą, atlikti metinį savo veiklos vertinimą, rengti savo veiklos metinę ataskaitą, veiklos tobulinimo planą. Kolegialaus organo pirmininkas turi užtikrinti ir valdyti savalaikį kolegialaus organo narių privačių interesų deklaravimo, duomenų atnaujinimo deklaracijose procesą, pasikeitus duomenims – įvertinti nepriklausomų kolegialaus organo narių atitikimą nepriklausomumo reikalavimams, nustatytiems Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 231 straipsnyje.

Bendrovės valdymo organai turi užtikrinti kokybiško Bendrovės metinio pranešimo (metinės veiklos ataskaitos) parengimą, atitinkantį buhalterinę apskaitą ir finansinę atskaitomybę reglamentuojančių teisės aktų reikalavimus, Skaidrumo gairių nuostatas bei atsižvelgiant į gerosios valdysenos rekomendacijas, Valdymo koordinavimo centro nustatytas metinio pranešimo (metinės veiklos ataskaitos) vertinamas sritis.

**Nefinansinių lūkesčių vertinimo rodikliai**

|  |  |  |  |
| --- | --- | --- | --- |
| **Eil. Nr.** | **Siektini veiklos rodikliai** | **Matavimo vienetas**  | **Siektinos rodiklių reikšmės** |
| **2024 m.** | **2025 m.** | **2026 m.** | **2027 m.** | **2028 m.** |
| 1. | Miesto maršrutų aptarnavimui Bendrovėje naudojamų autobusų, varomų ekologišku kuru (su ne žemesnės nei EURO-6 ekologinės klasės varikliais), dalis | Proc. | ≥60 | ≥72 | ≥75 | ≥80 | ≥85 |
| 2. | Miesto maršrutams aptarnauti naudojama autobusų su 0 teršalų emisija skaičius | Vnt. | ≥22 | ≥30 | ≥35 | ≥37 | ≥40 |
| 3. | Maršrutų, aptarnaujamų savaeigiu transportu, skaičius | Vnt. | 0 | 0 | 0 | 0 | ≥1 |
| 4. | Bendrovės įrengtų, prižiūrimų ir atvirus duomenis teikiančių oro taršos matavimo stotelių skaičius | Vnt. | 0 | ≥1 | ≥2 | ≥3 | ≥5 |
| 5. | Nuotoliniu būdu valdomų LED šviestuvų skaičius | Vnt. | ≥500 | ≥1000 | ≥1500 | ≥2000 | ≥2500 |
| 6. | \*Neefektyvių seno tipo šviestuvų pakeistų į modernius LED šviestuvus Klaipėdos mieste, dalis | Proc. | ≥33 | ≥50 | ≥60 | ≥70 | ≥80 |
| 7. | \*Elektros energijos Klaipėdos miesto gatvių apšvietimui suvartojimo efektyvinimas | kWh vienam šviestuvui  | ≤480 | ≤420 | ≤370 | ≤340 | ≤300 |
| 8. | Eismo valdymo sistemoje „Omnia“ veikiančių Klaipėdos miesto šviesoforinių vienetų (postų) dalis | Proc. | ≥75 | ≥80 | ≥85 | ≥88 | ≥92 |
| 9. | \*\*Įgyvendintų gyvenamųjų kvartalų apšvietimo projektavimo ir rangos projektų skaičius | Vnt. | ≥1 | ≥3 | ≥6 | ≥10 | ≥12 |
| 10. | \*\*\*Aptarnaujamų savaeigio viešojo transporto maršrutų skaičius | Vnt. | ≥0 | ≥0 | ≥0 | ≥0 | ≥0 |

\*Rodiklis įgyvendinamas Klaipėdos miesto tarybai pritarus pakeisti formulę, kurios pagrindu skaičiuojamas įkainis už Bendrovės teikiamas gatvių apšvietimo eksploatavimo paslaugas.

\*\*Rodiklis įgyvendinamas Klaipėdos miesto tarybai patvirtinus daugiabučių namų kvartalų kiemų apšvietimo programą ir pavedus ją įgyvendinti Bendrovei tiesioginio sandorio būdu.

\*\*\*Bendrovei pavesta iki 2027 m. pabaigos įgyvendinti pažangos projektą „Parengti savaeigio viešojo transporto atkarpoje Smiltynės keltas–Jūrų muziejus projektą bei jį įgyvendinti“. 10-rodiklis skirtas šiam pažangos projektui įgyvendinti. Siektini rodiklio rezultatai bus nustatomi tikslinant Lūkesčių raštą, kai bus įvertinta projekto įgyvendinimui numatytos teritorijos planavimo dokumentų, inžinerinės infrastruktūros plėtros ar iškėlimo poreikio analizė, sudarytas projekto planas.

**Finansiniai lūkesčiai**

Bendrovė turi siekti tvarumo, pelningumo, tinkamos akcininko investuoto kapitalo grąžos užtikrinimo, dividendų pajamingumo.

**FINANSINIŲ LŪKESČIŲ VERTINIMO RODIKLIAI**

|  |  |  |  |
| --- | --- | --- | --- |
| **Eil. Nr.** | **Siektini finansiniai rodikliai** | **Matavimo vienetas**  | **Siektinos rodiklių reikšmės** |
| **2024 m.** | **2025 m.** | **2026 m.** | **2027 m.** | **2028 m.** |
| 1. | Grynasis pelningumas | Proc. | ≥2,5 | ≥2,5 | ≥2,5 | ≥2,5 | ≥2,8 |
| 2. | Skolos ir nuosavybės santykis | Koef. | ≤0,8 | ≤0,8 | ≤0,8 | ≤0,8 | ≤0,8 |
| 3. | \*Dividendai | Proc.  | 70 | 70 | 70 | 70 | 70 |

\* Dividendai skiriami nuo Bendrovės paskirstytino pelno, į kurį nėra įtraukiami pelno paskirstymo projekte nurodyti pervedimai iš rezervų perskirstymui sumos, jei dividendų išmokėjimas neapribos Bendrovės valdymo organų patvirtinto strateginio veiklos plano priemonių ir investicinių planų įgyvendinimo / neprieštarauja Bendrovės turimiems sutartiniams įsipareigojimams / yra gauti kreditorių sutikimai dėl dividendų išmokėjimo.

**Papildomos užduotys**

|  |  |  |  |
| --- | --- | --- | --- |
| **Eil. Nr.** | **Užduotis** | **Priemonė** | **Įvykdymo terminas** |
| 1. | Užtikrinti efektyvų Bendrovės turto valdymą, naudojimą ir disponavimą juo. | Parengti ir su valdyba suderinti Bendrovės turto valdymo strategiją ir suderintą pateikti Klaipėdos miesto savivaldybei.  | Iki 2024-06-30 |
| 2. | Užtikrinti efektyvų ir tinkamą Europos Sąjungos / valstybės fondų lėšų panaudojimą bendrovės funkcijų vykdymui. | Nuolat stebėti ir vertinti paskelbtus bei planuojamus trečiųjų šalių finansuojamus projektus (programas), nustatyti galimybes juose dalyvauti bei teikti paraiškas projektų įgyvendinimui ir informaciją apie tai teikti Klaipėdos miesto savivaldybei. | Ne rečiau kaip kartą metuose |
| 3. | Rinkos dalies didinimo galimybės pervežant keleivius miesto ir priemiesčio maršrutuose. | Pateikti informaciją dėl rinkos dalies didinimo galimybių miesto ir priemiesčio maršrutuose.  | Iki 2024-05-01 |
| 4. | Įvertinti UAB „Vildmina“ prijungimo prie Bendrovės galimybes | Pateikti informaciją, analizę ir vertinimą dėl UAB „Vildmina“ prijungimo prie Bendrovės galimybių ir funkcijų vykdymo.  | Iki 2024-01-30 |
| 5. | Komunalinių paslaugų plėtros galimybės | Pateikti informaciją apie Bendrovės galimybes teikti papildomas komunalines paslaugas mieste.  | Iki 2024-02-01 |
| 6.  | Pateikti informaciją apie visų maršrutų, kuriuos aptarnauja Bendrovė mieste ir priemiestyje bei vidaus sandorių kainodarą ir pelningumą. | Iki 2024-02-01 |
| 7.  | Nuo 2025-01-01 Bendrovei pradėti teikti:▪ centralizuotą transporto priemonių administravimą, eksploatavimą, priežiūrą;▪  pavežėjo paslaugą Klaipėdos miesto savivaldybės biudžetinių įstaigų veiklos tikslais. | 1. Įvertinti transporto priemonių poreikį, kurios turi būti perduotos Bendrovei paslaugos teikimui didinant Bendrovės įstatinį kapitalą. | Iki 2024-07-01 |
| 2. Bendrovės valdybai ir Savivaldybės merui pateikti ir pristatyti veiksmų planą užduoties įgyvendinimui (administravimo modelis, transporto priemonių rezervavimo sistema, apmokėjimo už paslaugas sistema, pasiruošimo lygis paslaugos teikimui).  | Iki 2024-09-15 |
| 3. Iš savivaldybės biudžetinių įstaigų perimti transporto priemones, reikalingas paslaugos teikimui ir Savivaldybės tarybai priėmus sprendimą dėl Bendrovės įstatinio kapitalo didinimo. | Iki 2024-11-30 |
| 4. Vykdyti centralizuotą transporto priemonių administravimą, eksploatavimą, priežiūrą ir teikti pavežėjo paslaugas Savivaldybės biudžetinių įstaigų veiklai užtikrinti. | Nuo 2025-01-01 |

**Atskaitomybės poreikiai**

Bendrovės valdymo organai turėtų reguliariai palaikyti kontaktus su akcininko vadovybe, periodiškai pristatyti atnaujintą Bendrovės strategiją, laiku bei išsamiai informuoti apie savo veiklą, vykdomus svarbiausius projektus, informaciją apie veiklos rezultatus. Kolegialus valdymo organas turi pateikti metinę savo veiklos ataskaitą, savo veiklos vertinimo išvadas, veiklos tobulinimo planą, ateinančių metų savo veiklos planą, užtikrinti valdybos posėdžių protokolų ar jų išrašų pateikimą.

Akcininkas tikisi, kad vadovaujantis protingumo principu ir gerosios valdysenos praktika, Bendrovės kolegialūs organai ir vadovas pagal kompetenciją iš anksto informuos apie esminius Bendrovės sprendimus, susijusius su akcininko interesais:

● vadovo pasikeitimas,

● potencialūs Bendrovės valdymo organų interesų konfliktai,

● potencialūs teisminiai ginčai,

● esminiai pokyčiai Bendrovės veikloje,

● didelio masto darbuotojų atleidimai, reikšmingi struktūriniai pokyčiai,

● galima žala visuomenei, gamtai, ekonomikai,

● spaudos pranešimai, dėl kurių gali prireikti akcininko atstovų komentarų,

● bet kokio masto korupcija ar politinė intervencija,

● kitos esminės rizikos, keliančios grėsmę Bendrovės veiklos tęstinumui,

● kiti potencialiai su akcininko interesais susiję svarbūs sprendimai.

Akcininko lūkesčių rašte nustatyti nefinansiniai ir finansiniai lūkesčiai turi tapti integralia Bendrovės strateginio veiklos plano dalimi.

Akcininko lūkesčių įgyvendinimas, pasiektų tikslų atitiktis Bendrovei nustatytiems tikslams (išskyrus papildomas užduotis) vertinama Klaipėdos miesto savivaldybės tarybos ir mero nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_